b'\n_START_ARTICLE_\nIoan Basarabescu\n_START_SECTION_\nVojna karijera\n_START_PARAGRAPH_\nIoan Basarabescu ro\xc4\x91en je 15. velja\xc4\x8de 1861. u Topisceniju. Sin je Mihaila i Marie Basarabescu. Od 1878. poha\xc4\x91a Vojnu \xc5\xa1kolu za pje\xc5\xa1a\xc5\xa1tvo i konjani\xc5\xa1tvo u Bukure\xc5\xa1tu koju zavr\xc5\xa1ava 1880. godine od kada slu\xc5\xbei u 2. topni\xc4\x8dkoj pukovniji. Od 1881. nalazi se na slu\xc5\xbebi u 1. topni\xc4\x8dkoj pukovniji od kada poha\xc4\x91a i Specijalnu \xc5\xa1kolu za artiljeriju i in\xc5\xbeenjeriju koju zavr\xc5\xa1ava 1883. godine. U travnju 1884. dosti\xc5\xbee \xc4\x8din poru\xc4\x8dnika, dok je u \xc4\x8din satnika unaprije\xc4\x91en u kolovozu 1889. godine. U me\xc4\x91uvremenu, od 1884. slu\xc5\xbei u 6. topni\xc4\x8dkoj pukovniji, te, od 1885., ponovno u 2. topni\xc4\x8dkoj pukovniji. Nakon toga premje\xc5\xa1ten je na slu\xc5\xbebu u bojnu za opsade gdje se nalazi do 1888. kada se ponovno vra\xc4\x87a u 6. topni\xc4\x8dku pukovniju gdje obna\xc5\xa1a razne du\xc5\xbenosti. Od 1892. slu\xc5\xbei najprije u 10. topni\xc4\x8dkoj pukovniji, te, od 1896., u 5. topni\xc4\x8dkoj pukovniji, nakon \xc4\x8dega se 1900. ponovno vra\xc4\x87a na slu\xc5\xbebu u 10. topni\xc4\x8dku pukovniju. U me\xc4\x91uvremenu je u velja\xc4\x8di 1896. promaknut u \xc4\x8din bojnika, te u studenom 1902. u \xc4\x8din potpukovnika._NEWLINE_Od 1902. slu\xc5\xbei kao sto\xc5\xbeerni \xc4\x8dasnik u sto\xc5\xbeeru 12. topni\xc4\x8dke pukovnije, da bi se nakon toga od 1903. nalazio na slu\xc5\xbebi u 10., te od 1905. u 2. topni\xc4\x8dkoj pukovniji. Godine 1907. promaknut je u \xc4\x8din pukovnika, te imenovan zapovjednikom 1. topni\xc4\x8dke pukovnije. Na mjestu zapovjednika 1. topni\xc4\x8dke pukovnije nalazi se idu\xc4\x87e dvije godine, do 1909., kada postaje na\xc4\x8delnikom odjela artiljerije u ministarstvu rata. Godine 1911. postaje zapovjednikom 9. topni\xc4\x8dke brigade, dok je 1912. promaknut u \xc4\x8din brigadnog generala.\n_START_SECTION_\nPrvi svjetski rat\n_START_PARAGRAPH_\nNakon ulaska Rumunjska u rat imenovan je zapovjednikom 9. divizije. Navedena divizija nalazila se u Silistri, te je bila u sastavu 3. armije kojom je zapovijedao Mihail Aslan. Nakon \xc5\xa1to su bugarsko-njema\xc4\x8dke snage po\xc4\x8dele napad na tvr\xc4\x91avu Turtucaiu, Basarabescu je 5. rujna dobio naredbu da sa jedinicama 9. divizije pritekne u pomo\xc4\x87. Me\xc4\x91utim, kada su Basarascuove jedinice 6. rujna nai\xc5\xa1le na otpor neprijateljske konjice i topni\xc5\xa1tva jednostavno su se razbje\xc5\xbeale, te u panici povukle natrag u Silistru zajedno sa samim Basarabescom. Nakon navedenog neuspjeha i pada Turtucaiae, Basarabescu je smijenjen zajedno sa Mihailom Aslanom, zapovjednikom 3. armije i Constantinom Teodorescuom, zapovjednikom 17. divizije koja je branila Turtucaiau.\n_START_SECTION_\nPoslije rata\n_START_PARAGRAPH_\nBasarabescu do kraja rata nije dobio novo zapovjedni\xc5\xa1tvo. Preminuo je 1934. godine u Bukure\xc5\xa1tu.'